**DOBRIM DJELIMA PROMIJENIMO SVIJET**

 Jednom davno u jednom malom gradu, koji se zvao Tmurno Grad, živjela je djevojčica po imenu Ana. U tom gradu svi bi se ljudi mogli opisati jednom riječju: tužni. Cijeli je grad bio siv, ljudi su se oblačili u sive i crne boje, nisu se smijali niti radovali, a što je najgore od svega, nikada nisu učinili niti jedno dobro djelo!

 Svi osim Ane. Ana je bila jedina u tom gradu koja je pomagala. Štoviše, njezin cijeli svijet bio je u dijeljenju i pomaganju. Ana se jako razlikovala od svih u tom gradu. Ona je uvijek bila vedra i nasmijana, odijevala je vedre boje (crvenu, žutu, narančastu) i nikada nije skidala osmijeh s lica. Idućeg dana u grad je došlo pismo koje je čak i Ani maknulo osmijeh s lica. U pismu je pisalo ako građani Tmurno Grada u tjedan dana ne počnu pomagati jedni drugima, srušit će grad! Nikoga to pismo nije zastrašilo i odlučili su da se neće promijeniti. Ana to nije dopustila. Odlučila je jednim dobrim djelom spasiti grad od rušenja. Ana je okupila cijeli grad i rekla kako odlazi u džunglu pronaći cvijet od kojeg će se napraviti lijek mnogima jako potreban. Ana je, također, rekla da se vraća za pet dana. Dani su prolazili, ali Ana se nije vraćala. Ljudi su shvatili da nešto nije uredu. Idućega dana u gradu su se pojavili nepoznati ljudi i javili tužnu vijest. Ana je nastradala spašavajući ih od napada strašnoga lava.

 Kao da je u tom trenutku građane Tmurno Grada, ipak, bilo briga za Anu. Otišli su do njezine kuće. U njezinoj su sobi pronašli dnevnik. U njemu su pročitali što je Ana posljednje napisala. Napisala je kako misli da se neće vratiti s ovog puta i ostavila krasnu poruku za sve građane Tmurno Grada: „ Molim vas, nemojte više biti grad tužnih i sivih ljudi, postanite vedri i nasmijani jer samo jednim malim dobrim djelom svijet možete učiniti boljim!“

 Taj dan postao je jako važan za građane Dijeli Grada. Da, dobro ste me čuli! Dijeli Grada, ljudi u tom gradu nisu samo promijenili ime gradu, nego su promijenili i sebe same. Taj dan, kada je Ana umrla, obilježavaju kao nacionalni dan dijeljenja i pomaganja. Svake godine taj praznik ima jednu te istu poruku: DOBRIM DJELIMA PROMIJENIMO SVIJET!

 Autorica: Ema Gospočić, 5. razred

 Mentorica: Koraljka Parlaj, prof.

**Dobra nas djela spajaju**

Različitost je nešto što nam ispunjava život. Bez nje bilo bi nam dosadno.

Neki se ljudi razlikuju po izgledu: imaju crnu ili plavu kosu, gledaju nas plavim, zelenim ili smeđim očima. Vjerujem da je svaka boja kože lijepa i da ljudi razne boje kože jednako vrijede i doprinose svijetu u kojem živimo.

Ljudi se razlikuju po mjestu stanovanja, jeziku i narodnim običajima. Razlikujemo se po osjećajima i ponašanju. Neki su ljubomorni, tužni, sretni, plašljivi ili neustrašivi, zaljubljeni ili usamljeni...

Svatko ima svoje mišljenje, iznosimo svoje stavove i po tome se razlikujemo.

Različiti smo, ali nas te razlike obogaćuju.

Što nas onda spaja? Dobrota, humanost, briga za potrebite, prijateljstvo, ljubav, pomaganje i vjera u bolje sutra.

Mnoštvo životnih vrijednosti nas spaja, znači da smo u nečemu isti. Želimo dobrotu, razumijevanje i pomoć drugih kada nam je to potrebno.

Dobra nas djela spajaju i samo ćemo dobrotom učiniti ovaj svijet sretnijim mjestom za život svih ljudi.

Lijepo je biti različit, a još je ljepše biti Čovjek.

 Autorica: Klara Haus, 5. razred

 Mentorica: Koraljka Parlaj, prof.